b'\n_START_ARTICLE_\nHeimdalsjordet\n_START_PARAGRAPH_\nHeimdalsjordet er et \xc3\xa5keromr\xc3\xa5de om lag 550 m s\xc3\xb8r for Gokstadhaugen i Sandefjord, Vestfold. I 2011 ble det, ved hjelp av geofysiske unders\xc3\xb8kelser p\xc3\xa5vist spor etter en markedsplass fra vikingtiden p\xc3\xa5 denne \xc3\xa5keren._NEWLINE_H\xc3\xb8sten 2011 og 2012 gjennomf\xc3\xb8rte et team fra Universitetet i Wien under ledelse av Norsk institutt for kulturminneforskning (NIKU) og i samarbeid med Universitet i Oslo og Vestfold fylkeskommune, motoriserte georadar- og magnetometerunders\xc3\xb8kelser i omr\xc3\xa5det. I denne forbindelse ble det ble p\xc3\xa5vist et ekstensivt system av smale gr\xc3\xb8fter som danner en rekke rektangul\xc3\xa6re anlegg med et langsg\xc3\xa5ende felt uten strukturer i midten. De rektangul\xc3\xa6re anleggene er tolket som parseller som f\xc3\xb8lger et \xc3\xb8st-vest g\xc3\xa5ende gatel\xc3\xb8p.'